ผอ.สมาคมประกันวินาศภัยคนใหม่โชว์นโยบาย
ถนัด จีรชัยไพศาล ผู้อำนวยการสมาคมประกันวินาศภัยคนใหม่ เปิดนโยบายเน้นประสานงานหน่วยงานที่เกี่ยวข้อง
27 ม.ค. 2554

ถนัด จีรชัยไพศาล ผู้อำนวยการสมาคมประกันวินาศภัยคนใหม่ เปิดนโยบายเน้นประสานงานหน่วยงานที่เกี่ยวข้อง 
นายถนัด จีรชัยไพศาล ผู้อำนวยการบริหาร สมาคมประกันวินาศภัย เปิดเผยว่า เข้ามารับตำแหน่ง ผู้อำนวยการบริหาร สมาคมประกันวินาศภัย เมื่อต้นปี 2554 ต่อจากนายชลอ เฟื่องอารมย์ ซึ่งรับผิดชอบงานด้านบริหาร  มีหน้าที่ประสานงานต่างๆ กับทางบริษัทสมาชิก และประสานงานกับอีก 2 สำนักงานฯที่อยู่ภายใต้สมาคมฯคือ สำนักงานอัตราเบี้ยประกันภัย และ สำนักงานอนุญาโตตุลาการ 
"งานๆหลักๆ ของผมดูเรื่องบริหารทั่วไป และประสานงานกับองค์กรต่างๆ ส่วนเรื่องอื่นๆ ก็มีคณะกรรมการอยู่ 7 ชุด แยกกันรับผิดชอบอยู่แล้ว และภายใต้คณะกรรมการแต่ละชุดก็จะมีชมรมต่างๆ แยกกันไปทำงาน"นายถนัดกล่าว
นายถนัด กล่าวว่า สำหรับปี 2554 สิ่งที่จะต้องประสานงานกับหน่วยงานกำกับดูแลธุรกิจประกันภัย กับบริษัทสมาชิก ที่เป็นเรื่องเร่งด่วนจะมีเรื่องการเตรียมความพร้อมด้านการดำรงเงินกองทุนตามประเภทความเสี่ยง(RBC) และการเตรียมความพร้อมเรื่องมาตรฐานบัญชี การเปิดตลาดประกันภัยอาเซี่ยน และการแปลงบริษัทเป็นบริษัทมหาชน ซึ่งทางสมาคมฯจะส่งผ่านข้อมูลและสัญญาณเหล่านี้ไปให้กับบริษัทสมาชิกในการเตรียมตัว
นอกจากนี้ จะมีการประชุมาร่วมกับทางคณะกรรมการของสมาคมฯเรื่องการคัดเลือกและแต่งตั้งคณะกรรมการชุดใหม่ เพราะคณะกรรมการชุดเก่าจะครบวาระสิ้นเดือนมี.ค.2554 นี้ หลังจากได้คณะกรรมการสมาคมฯชุดใหม่เข้ามา จะต้องทำการประชุมงบประมาณประจำปีของทางสมาคมฯ 
"ก่อนหน้านี้เป็นประธานคณะกรรมการประกันภัยเบ็ดเตล็ด อุบัติเหตุและสุขภาพ มาถึงก็เข้าประชุมไม่ได้ดูอะไร ดูเฉพาะงานของเราเท่านั้น ตอนนี้ก็มานั่งดูงานเรื่องการบริหาร ศึกษาขอบข่ายงานของสมาคมประกันวินาศภัย ส่วนเรื่องการกำหนดนโยบายในแต่ละปี จะมีคณะกรรมการ 7 คณะร่วมกันกำหนดทิศทางออกมา เรามีหน้าที่ปฏิบัติตามและให้คำเสนอแนะในบางครั้ง"นายถนัดกล่าว